b'\n_START_ARTICLE_\nVesipuhveli\n_START_SECTION_\nRuumiinrakenne ja tuntomerkit\n_START_PARAGRAPH_\nVesipuhvelilla on suuret sarvet, jotka kaartuvat tyvest\xc3\xa4 taakse- ja ulosp\xc3\xa4in sek\xc3\xa4 k\xc3\xa4rjest\xc3\xa4\xc3\xa4n v\xc3\xa4hitellen sis\xc3\xa4\xc3\xa4np\xc3\xa4in. Vesipuhveli on isokokoinen ja voimakas el\xc3\xa4in, jota ihmiset ovat pit\xc3\xa4neet kotiel\xc3\xa4imen\xc3\xa4 tuhansia vuosia, ja siit\xc3\xa4 on haarautunut erillinen kesy vesipuhveli, joka on villin\xc3\xa4 luonnossa el\xc3\xa4v\xc3\xa4\xc3\xa4 pienikokoisempi. Kesyst\xc3\xa4 vesipuhvelista on jalostettu p\xc3\xa4\xc3\xa4rodut jokipuhveli ja suopuhveli. Kesy ja villi vesipuhveli voivat lis\xc3\xa4\xc3\xa4nty\xc3\xa4 kesken\xc3\xa4\xc3\xa4n. Aikuisen kotiel\xc3\xa4imen\xc3\xa4 pidetyn vesipuhvelin paino voi vaihdella 300\xe2\x80\x93600\xc2\xa0kg:n v\xc3\xa4lill\xc3\xa4. Villin\xc3\xa4 luonnossa el\xc3\xa4v\xc3\xa4n puhvelilehm\xc3\xa4n paino voi olla jopa 800\xc2\xa0kg ja sonnin 1\xc2\xa0200\xc2\xa0kg. Villin\xc3\xa4 luonnossa el\xc3\xa4v\xc3\xa4n vesipuhvelisonnin keskim\xc3\xa4\xc3\xa4r\xc3\xa4inen paino on 900\xc2\xa0kg, pituus 2,4\xe2\x80\x933 metri\xc3\xa4 ja korkeus hartioiden kohdalta 1,7 metri\xc3\xa4._NEWLINE_Suo- ja jokipuhvelin kromosomiluku on erilainen: suopuhvelilla 48 ja jokipuhvelilla 50, kun taas naudalla ja biisonilla se on 60.\n_START_SECTION_\nElintavat ja -ymp\xc3\xa4rist\xc3\xb6\n_START_PARAGRAPH_\nVesipuhvelit sy\xc3\xb6v\xc3\xa4t ravinnokseen ruohokasveja ja muita puuvarrettomia maa- ja vesikasveja. Vesipuhvelin luontaista elinaluetta on Aasia, jossa el\xc3\xa4\xc3\xa4 95\xc2\xa0% populaatiosta, mutta niit\xc3\xa4 voi tavata puolivillein\xc3\xa4 my\xc3\xb6s Pohjois-Afrikasta, L\xc3\xa4hi-id\xc3\xa4st\xc3\xa4 ja Euroopasta, jonne ihmiset ovat niit\xc3\xa4 aikojen saatossa siirt\xc3\xa4neet. Australian Pohjoisterritoriossa el\xc3\xa4\xc3\xa4 luonnonvaraisina satoja tuhansia vesipuhveleita, joiden esi-is\xc3\xa4t j\xc3\xa4tettiin alueelle villiytym\xc3\xa4\xc3\xa4n paikallisten varuskuntien l\xc3\xa4hdetty\xc3\xa4 pois 1800-luvulla. Vesipuhvelit voivat el\xc3\xa4\xc3\xa4 luonnossa noin 25-vuotiaiksi ja vankeudessa 29-vuotiaiksi._NEWLINE_Vesipuhvelit el\xc3\xa4v\xc3\xa4t 10\xe2\x80\x9320 yksil\xc3\xb6n laumoissa, jotka toisinaan liittyv\xc3\xa4t isommiksi laidunlaumoiksi. Ne yritt\xc3\xa4v\xc3\xa4t v\xc3\xa4ltt\xc3\xa4\xc3\xa4 kuumuutta ja ruokailevat mieluusti varhain aamusta ja illalla. Niill\xc3\xa4 on tapana vilvoitella keskip\xc3\xa4iv\xc3\xa4ll\xc3\xa4 vedess\xc3\xa4 tai mudassa. Villit vesipuhvelit el\xc3\xa4v\xc3\xa4t korkearuohoisissa tiheik\xc3\xb6iss\xc3\xa4 ja viidakoissa soiden l\xc3\xa4hettyvill\xc3\xa4. Etel\xc3\xa4mp\xc3\xa4n\xc3\xa4 ne asustavat jokseenkin kovaper\xc3\xa4isemm\xc3\xa4ll\xc3\xa4 maalla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nVesipuhvelit saavuttavat sukukypsyyden noin 3\xe2\x80\x933,5 vuoden i\xc3\xa4ss\xc3\xa4, ja kantoaika voi vaihdella 300\xe2\x80\x93340 p\xc3\xa4iv\xc3\xa4n v\xc3\xa4lill\xc3\xa4. Pariutuminen tapahtuu yleens\xc3\xa4 sadekauden lopulla, ja ne saavat yleens\xc3\xa4 yhden vasikan noin kahden vuoden v\xc3\xa4lein maalis\xe2\x80\x93toukokuussa.\n_START_SECTION_\nVesipuhveli Euroopassa\n_START_PARAGRAPH_\nVesipuhvelin fossiileja on l\xc3\xb6ydetty Euroopasta pleistoseeniajalta. Ilmaston muutoksen my\xc3\xb6t\xc3\xa4 laji katosi pitk\xc3\xa4ksi aikaa, kunnes se omaksuttiin kotiel\xc3\xa4imen\xc3\xa4 j\xc3\xa4lleen. Sen katsotaan levinneen muun muassa Mesopotamian kautta Kaakkois-Aasiasta. Levi\xc3\xa4misreiteist\xc3\xa4 on vaihtelevia k\xc3\xa4sityksi\xc3\xa4: On esimerkiksi esitetty, ett\xc3\xa4 hunnit olisivat tuoneet lajin Pannonian kautta. T\xc3\xa4t\xc3\xa4 vastaan on tosiasia, ett\xc3\xa4 Euroopassa on jokityypin el\xc3\xa4imi\xc3\xa4 eik\xc3\xa4 kiinalaisia suopuhveleita, joita on todettu hunneilta. Toisaalta esitet\xc3\xa4\xc3\xa4n, ett\xc3\xa4 laji olisi levinnyt arabien v\xc3\xa4lityksell\xc3\xa4 L\xc3\xa4hi-id\xc3\xa4n kautta. Puhveleja on kasvatettu perinteisesti er\xc3\xa4iss\xc3\xa4 Balkanin maissa, mutta merkitt\xc3\xa4vimmin Italiassa.'